KAIDO LAAS
Laupäeval, 29.augustil sai Aidi Gerde Tuisk Kuusalu Rattaklubist 68 kilomeetri pikkusel Fakto Auto Tallinna Rahvasõidul naistest 4. koha ning ühtlasi 2. koha auhinna N-U17 klassis. Väga tuulise ilmaga peetud sõidul oli 259 lõpetaja seas Kuusalu Rattaklubi parim Stefan Lootus, kes vaatamata tagakummi purunemisele sai 22. koha ning M-U15 poistest 4. koha. Kaspar Kiilaspää, Artur Kupp ja Pärtel Lahtvee olid M-U15 poiste arvestuses 7., 8. ja 10. Seejuures läbis Pärtel Lahtvee enne 68 km maanteesõitu veel 39 kilomeetri pikkuse maastikurattasõidu võistluse.
Enne maanteesõidu starte toimus Tallinnas Vabaduse väljakul pidulik Filter Maanteekarikasarja autasustamine, kus Aidi Gerde Tuisk tuli sarja kokkuvõttes N-U17 klassis võitjaks ning M-U15 klassis sai Stefan Lootus 2. koha. Monier Kuusalu Rattaklubi all võistelnud noortest jalgratturitest kuulusid veel M-U15 klassis 5. koht Artur Kupule, 6. koht Kaspar Kiilaspääle ja 7. koht Pärtel Lahtveele. Rain Roos lõpetas 6etapilise sarja 12. kohaga.
Pühapäeval, 30. augustil võisteldi Jüri Ratase jalgrattavõistlusel Pirita Spordikeskuse terviseradadel. 12,5kilomeetrisele maastikurattasõidule startis 331 võistlejat. Artur Kupp jõudis finišisse neljandana ja Stefan Lootus kümnendana ning oli M-U15 poistest parim. Aidi Gerde Tuisk sai naistest samuti 4 koha. 3,5kilomeetrisel lastesõidul oli 7aastastest parim Markus Saar ja 8aastastest Mauro Saar samuti Kuusalu Rattaklubist.
Laupäeval, 5. septembril Jõulumäel Hawaii Expressi Estonian Cup maastikurattasõidu viimasel etapil sai Stefan Lootus 32 km pikkusel poolmaratonil 285 osaleja seas 8. koha, M14 poistest oli teine. Artur Kupp, Pärtel Lahtvee, Kaspar Kiilaspää ja Rain Roos said M14 klassis vastavalt 7.,10.,15.ja 26. koha. Aidi Gerde Tuisk tuli N14-16 tütarlastest kolmandaks. 8etapilise sarja kokkuvõttes kuulus Stefan Lootusele poolmaratonide arvestuses 4. koht ning M14 poistest 2. koha karikas. Aidi Gerde Tuisk sai N14-16 klassis sarja üldvõitja karika.
Pühapäeval, 6. septembril peeti Jõulumäe Tervisespordikeskuse radadel Eesti meistrivõistlused maastikuratta teatekrossis. Kuusalu Rattaklubi sai koosseisus Stefan Lootus, Pärtel Lahtvee, Aidi Gerde Tuisk ja Artur Kupp 26 võistkonna seas 12. koha, klubide arvestuses oldi seitsmendad.